《读楞严经》
宋代·郭印

学道证声闻，习气犹未断。
百生恩爱情，会遇终恼乱。
阿难佛宠弟，亦遭淫女难。
神咒摄来归，宿业坚冰泮。
快演涅槃门，反复徵所见。
文殊更说偈，明指圆通岸。
其馀肆口言，心真自一贯。
三界七趣中，有相无非幻。
最后大慈悲，力破邪女叛。
天魔与外道，从此悉销散。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。